ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3497/97 υποβολή: Αλέξανδρος Αλαβάνος (GUE/NGL) προς την Επιτροπή (10 Νοεμβρίου 1997)

Θέμα: Επέκταση της Εγνατίας Οδού

Η Εγνατία Οδός ανήκει στα Διευρωπαϊκά δίκτυα και η κατασκευή της ήδη συγχρηματοδοτείται από την Ε.Ε. και την Ευρωπαϊκή Τράπεζα Επενδύσεων. Οι κάθετοι άξονες που ενώνουν βαλκανικές πρωτεύουσες είναι έργο αποφασισμένο εξαιρετικής σημασίας. Η επέκταση της Οδού προς την Κωνσταντινούπολη θα έδινε μία νέα διάσταση στο δίκτυο.

Θεωρεί η Επιτροπή χρήσιμη μια τέτοια αντίληψη; Θα μπορούσε η Ε.Ε. να συγχρηματοδοτήσει ένα τέτοιο έργο και σε συνδυασμό με την Ευρωπαϊκή Τράπεζα Επενδύσεων να εξετάσει ένα παρόμοιο σχέδιο;

Απάντηση του κ. Kinnock εξ ονόματος της Επιτροπής (19 Δεκεμβρίου 1997)

Ο αυτοκινητόδρομος της Εγνατίας Οδού έχει χαρακτηρισθεί από την Κοινότητα ως έργο προτεραιότητας των διευρωπαϊκών δικτύων μεταφορών. Συνδέεται επίσης με τους πανευρωπαϊκούς μεταφορικούς άξονες, οι οποίοι επικυρώθηκαν από το δεύτερο πανευρωπαϊκό συνέδριο μεταφορών, που οργανώθηκε στην Κρήτη το 1994, αναπροσαρμόσθηκαν δε από το τρίτο συνέδριο στο Ελσίνκι το 1997. Με αυτόν εξασφαλίζονται στην πράξη συνδέσεις προς τα Βαλκάνια. Δύο κλάδοι του άξονα Χ συνδέονται με την Εγνατία Οδό, ένας προς Θεσσαλονίκη και ο άλλος νοτίως από τη Φλώρινα. Οι άξονες IV και IX διέρχονται από το Ορμένιο - ο πρώτος προς Αδριανούπολη και έπειτα προς Κωνσταντινούπολη, ο δε δεύτερος νοτίως προς Αλεξανδρούπολη.

Επειδή η Εγνατία Οδός συνεχίζεται έως το Ορμένιο, ο δε διάδρομος IV από το Ορμένιο έως την Κωνσταντινούπολη, η μεταξύ των δύο σύνδεση λαμβάνεται ήδη υπόψη στο επίπεδο της ανάπτυξης της πανευρωπαϊκής υποδομής μεταφορών.

Είναι αληθές ότι μια πιθανή επέκταση της Εγνατίας Οδού προς Κωνσταντινούπολη (με απευθείας ζεύξη από τους Κήπους προς Κωνσταντινούπολη, παρόμοια προς εκείνη της παλαιάς Εγνατίας Οδού) θα συνέδεε απευθείας με την Κωνσταντινούπολη, αποφεύγοντας τη σύνδεση με τον άξονα IV. Ωστόσο, επειδή μια τέτοια επέκταση της Εγνατίας Οδού οδεύει καθ' ολοκληρία εντός τουρκικού εδάφους, η σχετική ευθύνη, συμπεριλαμβανομένης της πιθανής συγχρηματοδότησης από τους χρηματοδοτικούς οργανισμούς, εναπόκειται στις τουρκικές αρχές. Εφόσον η επέκταση ενδιαφέρει αρκετές χώρες της περιοχής του Ευξείνου Πόντου, θα μπορούσε να συζητηθεί στο πλαίσιο του πανευρωπαϊκού μεταφορικού χώρου στην περιοχή του Ευξείνου Πόντου, με τον οποίο σχεδιάζεται η ανάπτυξη δικτύου μεταφορών με πολλαπλά μέσα στην εκεί περιοχή.

Βάσει των τρεχουσών δημοσιονομικών προοπτικών της περιόδου 1994-1999, δεν προβλέπεται καμία κοινοτική συγχρηματοδότηση για την επέκταση της Εγνατίας Οδού προς Κωνσταντινούπολη. Η σκοπιμότητα όμως του έργου θα μπορούσε να αποτελέσει αντικείμενο εξέτασης στο μέλλον.
ΓΡΑΠΤΗ ΕΡΩΤΗΣΗ E-3284/97 υποβολή: Leonie van Bladel (UPE) προς το Συμβούλιο (21 Οκτωβρίου 1997)

Θέμα: Απειλή για το φυσικό περιβάλλον του δέλτα του ποταμού Okavango στην Μποτσουάνα

1. Γνωρίζει το Συμβούλιο ότι η Ναμίμπια προτίθεται να αντλήσει νερό από τον ποταμό Okavango στην Μποτσουάνα, λόγω της σοβαρής ξηρασίας;

2. Έχει πληροφορηθεί το Συμβούλιο ότι η άντληση του νερού από τον ποταμό Okavango θα πραγματοποιηθεί με χρηματοδοτική στήριξη της Κίνας και ότι η Ναμίμπια, σε αντάλλαγμα, θα χορηγήσει στην Κίνα αλιευτικά δικαιώματα;

3. Σκοπεύει το Συμβούλιο, εξαιτίας της ιδιάζουσας χλωρίδας και πανίδας στο δέλτα του ποταμού Okavango, να προβεί σε διαβουλεύσεις με τις κυβερνήσεις της Ναμίμπια και της Μποτσουάνα, χρηματοδοτική στήριξη της Ευρωπαϊκής Ένωσης, για την ξηρασία που μαστίζει τη Ναμίμπια;

4. Είναι το Συμβούλιο διατεθειμένο να αξιοποιήσει τις ειδικές γνώσεις του Αγγλικού Ινστιτούτου στην Ολλανδία, σε ό,τι αφορά την εξασφάλιση νερού στην Ευρώπη, προκειμένου να βρεθεί λύση στην κατάσταση αυτή;

Απάντηση (16 Φεβρουαρίου 1998)

Το Συμβούλιο δεν διαθέτει πληροφορίες σχετικά με την ενδεχόμενη πρόθεση της Ναμίμπια να αντλήσει νερό από τον ποταμό Okavango στη Μποτσουάνα. Εξάλλου το Συμβούλιο δεν έχει άμεση αρμοδιότητα για να παρέμβει επί του θέματος.

Παρόμοια προβλήματα δύνανται να τεθούν στα πλαίσια της διαχείρισης της Σύμβασης του λομέ, για την οποία αρμόδια είναι κατά πρώτον η Επιτροπή.
ΓΡΑΠΤΗ ΕΡΩΤΗΣΗ E-2825/97 υποβολή: Ria Oomen-Ruijten (PPE) προς την Επιτροπή (1 Σεπτεμβρίου 1997)

Θέμα: Εμπόριο με αναβολικά στεροειδή

Γνωρίζει η Επιτροπή ότι το επιτρεπόμενο στην Ισπανία και απαγορευόμενο στις Κάτω χώρες εμπόριο με αναβολικά στεροειδή εμποδίζει την καλή λειτουργία της εσωτερικής αγοράς και θέτει σε κίνδυνο την υγεία του πληθυσμού;

Υπό ποιές προϋποθέσεις επιτρέπεται το εμπόριο στην Ισπανία (υποχρεωτική χορήγηση συνταγής, έγκριση των εξαγωγών);

Ποιά μέτρα προτίθεται να λάβει η Επιτροπή, προκειμένου να θεσπίσει ενιαία ευρωπαϊκή ρύθμιση η οποία θα διασφαλίζει τη γενική προστασία της υγείας;

Συμπληρωματική απάντηση του κ. Bangemann εξ ονόματος της Επιτροπής (10 Νοεμβρίου 1997)

Συνταγογραφούμενα σύμφωνα με τις διατάξεις της οδηγίας του Συμβουλίου 92/26/ΕΟΚ σχετικά με την κατάταξη για την χορήγηση των φαρμάκων που προορίζονται για ανθρώπινη χρήση ((ΕΕ L 113 της 30.4.1992 )), τα στερεοειδικά αναβολικά αποτελούν, στην Ισπανία, φάρμακα που κυκλοφορούν για πολύ ειδικές θεραπευτικές ενδείξεις, όπως η αποκατάσταση απωλεσθείσας μυϊκής μάζας μετά από σοβαρή διαταραχή της διατροφής, ή άμβλυνση των επιπτώσεων παρατεταμένων αγωγών με υψηλές δόσεις κορτικοειδών, ή, ακόμη ορισμένες αντικαρκινικές αγωγές, η αντιμετώπιση σοβαρών χειρουργικών επεμβάσεων ή εγκαυμάτων. Στην Ισπανία, όλα τα αναβολικά κυκλοφορούν βάσει εθνικών αδειών κυκλοφορίας, χορηγούμενων από τις ισπανικές αρχές, οι οποίες ισχύουν κατ' αποκλειστικότητα στην επικράτεια του εν λόγω κράτους μέλους. Κανένα από τα αναβολικά αυτά δεν απετέλεσε, μέχρι στιγμής, το αντικείμενο διαδικασίας αμοιβαίας αναγνώρισης η οποία εξ ορισμού αποσκοπεί στην εύρυθμη λειτουργία της κοινοτικής εσωτερικής αγοράς. Εν προκειμένω, η προστασία της υγείας εξασφαλίζεται, μεταξύ άλλων, από τις διατάξεις της προαναφερθείσας οδηγίας 92/26/ΕΟΚ. Μόνο στο πλαίσιο της διαδικασίας της αμοιβαίας αναγνώρισης και εφόσον θα προέκυπταν διαφορές μεταξύ κρατών μελών για την χορήγηση ή μη αδείας κυκλοφορίας για το ίδιο αναβολικό, θα ηδύνατο η Επιτροπή να επικαλεσθεί το άρθρο 11 της οδηγίας του Συμβουλίου 75/319/ΕΟΚ της 20ής Μαϊου 1975 περί της συγκλίσεως των νομοθετικών, κανονιστικών και διοικητικών διατάξεων των σχετικών με τα φαρμακευτικά ιδιοσκευάσματα ((ΕΕ L 147 της 9.6.1975 )), προκειμένου να προβεί στην εναρμόνιση των αντίστοιχων εθνικών αδειών κυκλοφορίας.
ΓΡΑΠΤΗ ΕΡΩΤΗΣΗ E-3232/97 υποβολή: Κωνσταντίνος Χατζηδάκης (PPE) προς την Επιτροπή (20 Οκτωβρίου 1997)

Θέμα: Προβλήματα στη λειτουργία του προγράμματος διαπεριφερειακής συνεργασίας PACTE

Σύμφωνα με καταγγελίες που μου έχουν γίνει από συμμετέχοντες, από ελληνικής πλευράς, στο πρόγραμμα διαπεριφερειακής συνεργασίας PACTE, παρουσιάζονται μεγάλες καθυστερήσεις στην καταβολή των οφειλόμενων ποσών για τη διενέργεια των προβλεπόμενων από το πρόγραμμα δράσεων.

Οι καθυστερήσεις αυτές φαίνεται να οφείλονται στην κακή διαχείριση του προγράμματος που γίνεται από το AER, το Γραφείο του PACTE στο Στρασβούργο, το οποίο δεν καταβάλλει τα χρήματα παρά την παρουσίαση και κατάθεση όλων των απαιτούμενων δικαιολογητικών. Φαίνεται μάλιστα ότι παρόμοια παράπονα έχουν υποβληθεί και από δήμους και κοινότητες άλλων χωρών μελών που συμμετέχουν στο ίδιο ή άλλα προγράμματα διαπεριφερειακής συνεργασίας.

Θα μπορούσε η Επιτροπή να με πληροφορήσει εάν γνωρίζει αυτό το θέμα, πού αποδίδει αυτές τις καθυστερήσεις καθώς και τί μέτρα προτίθεται να λάβει για την αποκατάσταση της ομαλής ροής των χρηματοδοτήσεων;

Απάντηση της κ. Wulf-Mathies εξ ονόματος της Επιτροπής (13 Νοεμβρίου 1997)

Το ερώτημα που τέθηκε αφορά μία από τις επιχορηγήσεις στο πρόγραμμα PACTE το 1993. Το πρόγραμμα αυτό χρηματοδοτήθηκε μέσω μιας συνολικής επιδότησης που χορηγήθηκε στην Συνέλευση των Περιφερειών της Ευρώπης για την παρακολούθηση της διαχείρισης των έργων. Η Επιτροπή κατέβαλε στον οργανισμό αυτό, στις αρχές του 1997, βάσει των εκθέσεων που της είχαν υποβληθεί, το συνολικό ποσό της κοινοτικής συγχρηματοδότησης που οφειλόταν βάσει των διαφόρων επιχορηγήσεων υπέρ του οργανισμού αυτού από το 1993.

Οι έλεγχοι που πραγματοποιήθηκαν εκ των υστέρων επί του συνόλου των σχεδίων από το γραφείο διαχείρισης της Συνέλευσης των Περιφερειών της Ευρώπης επέτρεψαν, σε ορισμένες περιπτώσεις, να διαπιστωθεί η ύπαρξη ενός ποσού επιλέξιμων δαπανών, το οποίο διέφερε από αυτό που είχε δηλωθεί από τον επικεφαλής του έργου κατά το στάδιο της τελικής του έκθεσης. Πριν καταβληθεί η τελευταία δόση, η Συνέλευση των Περιφερειών της Ευρώπης ζήτησε από τους επικεφαλής των έργων να της παράσχουν τα δικαιολογητικά έγγραφα για το σύνολο των δαπανών που πραγματοποίησαν. Η Συνέλευση ενημέρωσε την Επιτροπή ότι οι περισσότεροι έπραξαν τα δέοντα και ότι έλαβαν το οφειλόμενο υπόλοιπο.

Για τα έργα που δεν έχουν εξοφληθεί μέχρι σήμερα, κατά το μέτρο που οι επικεφαλής των δεν ήταν σε θέση να παράσχουν τα στοιχεία που τους είχαν ζητηθεί εντός της προβλεπόμενης προθεσμίας, ο λογαριασμός τους θα κλείσει αποκλειστικά βάσει των δαπανών που θεωρούνται ως επιλέξιμες.
ΓΡΑΠΤΗ ΕΡΩΤΗΣΗ E-2424/97 υποβολή: Marjo Matikainen-Kallstrφm (PPE) προς την Επιτροπή (11 Iουλίου 1997)

Θέμα: Κίνδυνοι για την υγεία από την κατανάλωση άλατος

Η κατάχρηση άλατος αποτελεί την κυριότερη αιτία της αύξησης της πίεσης και της υπέρτασης. Η αυξημένη πίεση και η υπέρταση αποτελούν, με τη σειρά τους, τους μεγαλύτερους και σημαντικότερους παράγοντες για την αύξηση του κινδύνου εγκεφαλικού επεισοδίου. Η υψηλή πίεση του αίματος μπορεί επίσης να αυξήσει τον κίνδυνο καρδιακής προσβολής. Η μείωση της χρήσης άλατος σημαίνει κυρίως βελτίωση της υγείας των πολιτών και συνεπώς μείωση του κόστους της υγειονομικής περίθαλψης. Στην Φινλανδία το αλάτι έχει ταξινομηθεί ως προσθετικό, ήδη πριν από την προσχώρηση στην ΕΕ. Συνεπώς η χρήση άλατος υπόκειται ήδη σε επαρκιβείς ρυθμίσεις. Ωστόσο σε επίπεδο ΕΕ δεν υπάρχουν τέτοιες ρυθμίσεις.

Πόσο σοβαρό κίνδυνο για την υγεία θεωρεί η Επιτροπή τη χρήση του άλατος; Τί μέτρα προτείνει για την αποσόβηση των κινδύνων για την υγεία που προκαλούνται από την κατανάλωση άλατος στην Ευρώπη; Θεωρεί η Επιτροπή ότι το αλάτι είναι προσθετικό ή είναι τρόφιμο;

Απάντηση του κ. Bangemann εξ ονόματος της Επιτροπής (1 Οκτωβρίου 1997)

Το περιεχόμενο στο αλάτι νάτριο έχει όντως κατηγορηθεί για σειρά ιατρικών διαταραχών και νόσων, πλην όμως οι τυχόν κίνδυνοι εξαρτώνται από την πρόσληψη η οποία, με τη σειρά της, καθορίζεται κυρίως από τις εν γένει διαιτητικές συνήθειες και τις ατομικές επιλογές.

Το χλωριούχο νάτριο, γνωστό ως κοινό αλάτι, θεωρείται από την κοινοτική νομοθεσία ως συστατικό τροφίμων. Εκτός από την δήλωση, στον κατάλογο των συστατικών, ότι περιέχεται αλάτι, το νάτριο πρέπει να δηλώνεται, στην επισήμανση των τροφίμων, με βάση ορισμένους όρους, όπως προβλέπεται από την οδηγία 90/496/ΕΟΚ σχετικά με τους κανόνες επισήμανσης των τροφίμων όσον αφορά τις τροφικές τους ιδιότητες ((EE L 276, 6.10.1990. )).

Επιπλέον, προϊόντα τα οποία παρουσιάζονται ως τρόφιμα για ειδικές τροφικές χρήσεις (διαιτητικά τρόφιμα) με χαμηλή περιεκτικότητα σε νάτριο, υπόκεινται σε πρόσθετους περί επισημάνσεως κανόνες, όπως ορίζεται στην οδηγία 89/398/ΕΟΚ περί των τροφίμων που προορίζονται για ειδική διατροφή ((EE L 286 της 30.6.1989. )). Οι προϋποθέσεις χρήσεως του όρου «χαμηλής περιεκτικότητας σε νάτριο» θα εναρμονιστεί μελλοντικά σε κοινοτικό επίπεδο, βάσει της σχετικής έκθεσης της Επιστημονικής Επιτροπής Τροφίμων.

Τέλος, στο πλαίσιο του προγράμματος κοινοτικής δράσεως για την προώθηση, ενημέρωση, εκπαίδευση και κατάρτιση σε θέματα υγείας στο πλαίσιο της δράσης στον τομέα της δημόσιας υγείας ((EE L 95 της 16.4.1996. )) προβλέπονται δράσεις σχετικά με την βελτίωση της κατανόησης του ρόλου της θρέψεως και άλλων παραμέτρων του τρόπου ζωής στην αιτιολογία των νόσων καθώς και με την ενημέρωση του κοινού, ώστε να βελτιωθεί η εκ μέρους του κατανόηση των βασικών διαιτητικών αρχών και των νέων τεχνικών και μεθόδων παρουσίασης και παρασκευής των τροφίμων.
ΓΡΑΠΤΗ ΕΡΩΤΗΣΗ P-3612/97 υποβολή: Marνa Izquierdo Rojo (PSE) προς το Συμβούλιο (7 Νοεμβρίου 1997)

Θέμα: Ευρωπαοκές Πολιτιστικές Πρωτεύουσες

Την Τριτη 28 Οκτωβρίου 1997 δημοσιεύθηκε στον Τύπο της Γρανάδας η είδηση ότι η ισπανική κυβέρνηση θα υποβάλει κατά τις προσεχείς ημέρες τις υποψηφιότητες τεσσάρων ισπανικών πόλεων για τον τίτλο της Ευρωπαϊκής Πολιτιστικής Πρωτεύουσας, επισημαίνοντας ότι «αυτή η κυβερνητική απόφαση λαμβάνεται μετά την συνάντηση, στις 23 Οκτωβρίου, της ισπανίδας Υπουργού Πολιτισμού, Esperanza Aguirre, με την λουξεμβούργια ομόλογό της, Erna Hennicot-Schoepges, υπό την ιδιότητά της ως Προέδρου του Συμβουλίου Υπουργών Πολιτισμού και Οπτικοακουστικού Τομέα της Ευρωπαϊκής Ένωσης», και ότι «ελήφθη επίσης υπόψη η θέση της Ευρωπαϊκής Επιτροπής σε σχέση με τα κριτήρια που διέπουν την επιλογή μιας πόλης ως Ευρωπαϊκής Πολιτιστικής Πρωτεύουσας».

Επικαλούμενος τις απαραίτητες αρχές της διαφάνειας, της πληροφόρησης και της συμμετοχής των ευρωπαϊκών θεσμικών οργάνων, παρακαλώ το Συμβούλιο να μου παράσχει σχετικά ακριβείς και λεπτομερείς πληροφορίες.

Απάντηση (26 Ιανουαρίου 1998)

Eν αναμονή της έγκρισης και της εφαρμογής της πρότασης απόφασης του Ευρωπαϊκού Κοινοβουλίου και του Συμβουλίου που η Επιτροπή υπέβαλε στα δύο ανωτέρω όργανα, σχετικά με τη θέσπιση κοινοτικής πρωτοβουλίας για την εκδήλωση «Ευρωπαϊκή Πολιτιστική Πρωτεύουσα», το θέμα αυτό εξετάζεται σε διακυβερνητικό πλαίσιο και η επιλογή για την Ευρωπαϊκή Πολιτιστική Πρωτεύουσα του 2001 δεν μπορεί παρά να ακολουθήσει την μέχρι τώρα πρακτική.

Πράγματι, μέχρι σήμερα, οι Υπουργοί «συνελθόντες στα πλαίσια του Συμβουλίου», καθόρισαν τα κριτήρια επιλογής και προέβησαν πράγματι στην επιλογή αυτή, ορίζοντας τις Ευρωπαϊκές Πολιτιστικές Πρωτεύουσες από το 1985 έως το 2000.

Οσον αφορά τις υποψηφιότητες τεσσάρων ισπανικών πόλεων (Βαλένσια για το 2001, Σαλαμάνκα για το 2002, Γρανάδα για το 2003 και Βαρκελώνη για το 2004), οι ισπανικές αρχές τις κοινοποίησαν με επιστολή προς την Προεδρία του Συμβουλίου, ακολουθώντας μια πρακτική η οποία έχει παγιωθεί με τα χρόνια.

Αποσκοπώντας στη διαφάνεια, η Προεδρία πραγματοποίησε σεμινάριο στο Bourglinster στις 7 και 8 Νοεμβρίου 1997 στο οποίο κάλεσε αντιπροσώπους του Ευρωπαϊκού Κοινοβουλίου (ο πρόεδρος της επιτροπής «Πολιτιστικά θέματα» του Ευρωπαϊκού Κοινοβουλίου συμμετείχε στις εργασίες) καθώς και τους εκπροσώπους των πόλεων που είναι υποψήφιες στην εκδήλωση του 2001 και αντιπροσώπους των κρατών μελών και της Επιτροπής.

Κατά το σεμινάριο αυτό πραγματοποιήθηκε ανταλλαγή απόψεων η οποία θα πρέπει να διευκολύνει την επιλογή των Υπουργών.

Το Ευρωπαϊκό Κοινοβούλιο θα μπορεί ήδη να αναλάβει πλήρως το ρόλο του κατά τις διαβουλεύσεις για τη νέα πρόταση απόφασης που υποβλήθηκε από την Επιτροπή.
ΓΡΑΠΤΗ ΕΡΩΤΗΣΗ E-3139/97 υποβολή: Joaquim Miranda (GUE/NGL) προς την Επιτροπή (13 Οκτωβρίου 1997)

Θέμα: Υπόθεση C-150/97- Δικαστήριο των Ευρωπαικών Κοινοτήτων

Στις 17 Απριλίου 1997, η Επιτροπή προσέφυγε στο Δικαστήριο των Ευρωπαϊκών Κοινοτήτων κατά της Πορτογαλικής Δημοκρατίας, για μη συμμόρφωση με την Οδηγία 85/337/ΕΟΚ του Συμβουλίου της 27ης Ιουνίου 1985.

Δεδομένης της σημασίας που αποκτά η εφαρμογή αυτής της Οδηγίας τόσο στην Πορτογαλία όσο και στα υπόλοιπα κράτη μέλη, θα μπορούσε άραγε η Επιτροπή, ως ενάγουσα, να παράσχει πληροφορίες σχετικά με την πορεία και την κατάσταση της εν λόγω υπόθεσης που εκκρεμεί ενώπιον του Δικαστηρίου των Ε.Κ.;

Απάντηση της κας Bjerregaard εξ ονόματος της Επιτροπής (19 Νοεμβρίου 1997)

Στις 17 Απριλίου 1997, η Επιτροπή κατέθεσε στο Ευρωπαϊκό Δικαστήριο προσφυγή κατά της Πορτογαλίας για λανθασμένη μεταφορά, στο εθνικό της δίκαιο, της οδηγίας 85/337/ΕΟΚ του Συμβουλίου σχετικά με την αξιολόγηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 175 της 5.7.1985. )). Η υπόθεση (C-150/97) δεν αφορά καθόλου τις περιπτώσεις κακής εφαρμογής της οδηγίας, αλλά το ζήτημα της μη συμμόρφωσης της επίσημης μεταφοράς περισσοτέρων διατάξεων της οδηγίας στο πορτογαλικό δίκαιο. Περίληψη των καταγγελλομένων δημοσιεύεται στην Επίσημη Εφημερίδα ((ΕΕ C 181 της 14.6.1997. )).

Η Πορτογαλία αμφισβήτησε τα καταγγελλόμενα στο υπόμνημα που συνέταξε προς υπεράσπισίν της. Μετά την απάντηση της Επιτροπής, οι πορτογαλικές αρχές ανταπάντησαν. Η γραπτή διαδικασία έχει πλέον ολοκληρωθεί 7 θα ακολουθηθεί από την προφορική διαδικασία, της οποίας η ημερομηνία ενάρξεως δεν έχει ακόμη καθορισθεί από το Δικαστήριο. Μόνο με το πέρας της εν λόγω διαδικασίας θα εκδοθεί από το Δικαστήριο η απόφαση.

Σημειωτέον ότι, ενώ αμφισβητούν τα όσα καταγγέλλονται εις βάρος της Πορτογαλίας, οι πορτογαλικές αρχές εξέδωσαν το νομοθετικό διάταγμα αριθ. 278/97 της 8ης Οκτωβρίου 1997, που δημοσιεύθηκε στην Diαrio da Repϊblica υπ' αριθ. 233 της 8ης Οκτωβρίου 1997, Ι Σειρά-Α, σελ. 5440, το οποίο τροποποιεί το νομοθετικό διάταγμα αριθ. 186/90 της 6ης Ιουνίου 1990 και το κανονιστικό διάταγμα αριθ. 38/90 της 27ης Νοεμβρίου 1990, που μεταφέρουν την οδηγία, «προκειμένου να ολοκληρωθεί η μεταφορά της επίμαχης οδηγίας». Η Επιτροπή εξετάζει τη σημασία των εν λόγω τροποποιήσεων σε σχέση με τα καταγγελλόμενα της υπόθεσης C-150/97.
ΓΡΑΠΤΗ ΕΡΩΤΗΣΗ E-3003/97 υποβολή: Roberta Angelilli (NI) προς την Επιτροπή (1 Οκτωβρίου 1997)

Θέμα: Προσφυγή εκ μέρους της Ένωσης Κατασκευαστών Οικοδομών (assoedilizia) κατά της εκποίησης της ιταλικής δημόσιας κτιριακής περιουσίας

Εμφανίστηκε πρόσφατα στον ιταλικό τύπο η είδηση για προσφυγή που υπέβαλε στην Ευρωπαϊκή Επιτροπή η assoedilizia δια της οποίας ζητείται η ακύρωση του νομοθετικού διατάγματος της 16ης Φεβρουαρίου 1996 υπ'αριθμόν 104 και του νόμου 503 της 26ης Νοεμβρίου 1995 που αφορούν την εκποίηση της ιταλικής κρατικής ακίνητης περιουσίας, της περιουσίας των φορέων προνοίας και τα ταμεία επενδύσεων ακινήτων.

Ουσιαστικά η assoedilizia υποστηρίζει ότι συνέπεια των ως άνω νομοθετικών μέτρων είναι να καταπνιγεί τόσο η αξία όσο και η αποδοτικότητα του ακινήτου δημιουργώντας μια αγορά παράλληλη της ιδιωτικής, διαχειριζόμενη από το ιταλικό κράτος υπό καθεστώς μονοπωλίου πέρα των κανόνων του ελευθέρου ανταγωνισμού που προστατεύονται από την κοινοτική αγορά.

Υπό το πρίσμα των ανωτέρω ερωτάται η Επιτροπή:

- Γνωρίζει την ως άνω προσφυγή;

- Γνωρίζει ούτως ή άλλως τις υποθέσεις που συνδέονται με την πώληση της δημόσιας ακίνητης περιουσίας;

- Ποιές είναι οι εκτιμήσεις της επί του θέματος;

Απάντηση του κ. Van Miert εξ ονόματος της Επιτροπής (11 Νοεμβρίου 1997)

Η Επιτροπή ερεύνησε κατά πόσον παρελήφθη το διάβημα της Assoedilizia και διαπίστωσε ότι κάτι τέτοιο δεν είχε συμβεί. Ως εκ τούτου, η Επιτροπή δεν έχει στη διάθεσή της αρκετά στοιχεία περί του θέματος, ώστε να μπορεί να προχωρήσει σε διερεύνηση του προβλήματος που επισημαίνεται, και δεν είναι προς το παρόν σε θέση να δώσει απάντηση στην υποβληθείσα ερώτηση. Η Επιτροπή παρακαλεί το Αξιότιμο Μέλος του Κοινοβουλίου να της διαβιβάσει αναλυτικότερα στοιχεία.
ΓΡΑΠΤΗ ΕΡΩΤΗΣΗ E-3203/97 υποβολή: Maartje van Putten (PSE) προς την Επιτροπή (16 Οκτωβρίου 1997)

Θέμα: Συνέπειες της νέας οδηγίας σχετικά τη σοκολάτα για τις αναπτυσσόμενες χώρες

Το Συμβούλιο Υπουργών Ανάπτυξης και Συνεργασίας έχει παρακαλέσει επανειλλημμένως την Επιτροπή να εκπονήσει μελέτη σχετικά με τις οικονομικές συνέπειες που θα έχει για τους παραγωγούς κακάο η πρόταση της Επιτροπής για νέα οδηγία όσον αφορά τη σοκολάτα.

1. Αληθεύει η πληροφορία, την οποία ο Ολλανδός Υπουργός Ανάπτυξης και Συνεργασίας έδωσε στις 10 Σεπτεμβρίου 1997 στην Ολλανδική Βουλή, ότι έως σήμερα η Επιτροπή δεν έχει ανταποκριθεί στην παράκληση αυτή;

2. Μπορεί η Επιτροπή να αναφέρει για ποιό λόγο δεν έχει ανταποκριθεί;

3. Προτίθεται άραγε η Επιτροπή να αναλάβει την εκπόνηση της εν λόγω μελέτης;

Απάντηση του κ.Bangemann εξ ονόματος της Επιτροπής (26 Νοεμβρίου 1997)

Η Επιτροπή επιβεβαιώνει όσα υποστήριξε στην απάντηση που έδωσε στη γραπτή ερώτηση P-1864/97 της κ.Thyssen ((ΕΕ C 45 της 10.2.1998, 114. )), ότι δηλαδή έχει αναθέσει σε εξωτερικούς εμπειρογνώμονες αντικειμενική μελέτη για την επίπτωση στην οικονομία του Καμερούν της πρότασης οδηγίας για το κακάο και τη σοκολάτα, η οποία εξετάζεται σήμερα από το Κοινοβούλιο και το Συμβούλιο. Η Επιτροπή σκοπεύει να παράσχει επομένως ένα ουσιαστικό εργαλείο βοήθειας ώστε να γίνει δυνατή η κατά το δυνατόν ακριβέστερη αξιολόγηση της επίπτωσης της πρότασης οδηγίας.

Η Επιτροπή έλαβε προσφάτως τα αναλυτικά στοιχεία της μελέτης που είχε ζητήσει. Αυτή έχει πλέον οριστικοποιηθεί και αναμένεται να ανακοινωθεί από στιγμή σε στιγμή.

Το πεδίο της μελέτης είναι δυνατόν να επεκταθεί σε άλλες χώρες παραγωγούς κακάο, ιδίως της Αφρικής, της Καραϊβικής και του Ειρηνικού Ωκεανού.
ΓΡΑΠΤΗ ΕΡΩΤΗΣΗ E-4142/97 υποβολή: Francisco Sanz Fernαndez (PSE) προς την Επιτροπή (21 Iανουαρίου 1998)

Θέμα: Διαπολιτισμική εκπαίδευση/Πρόγραμμα SOCRATES

Δύναται να μας αναφέρει η Επιτροπή το ποσό προϋπολογισμού του 1997 για τη Δράση 2 του Κεφαλαίου ΙΙ (COMENIUS) του Προγράμματος SOCRATES; Από τον προϋπολογισμό αυτό, τι ποσό αφορούσε την εκπαίδευση των Τσιγγάνων;

Τι πρόγραμματα που αφορούν την εκπαίδευση των Τσιγγάνων επιχορηγήθηκαν κατά τη διάρκεια του 1997;

Υπάρχει άλλη κατηγορία επιχορηγουμένων προγραμμάτων για τους Τσιγγάνους στο πλαίσιο αυτού του προγράμματος;

Απάντηση της κας Cresson εξ ονόματος της Επιτροπής (5 Μαρτίου 1998)

Το 1997, ο συνολικός προϋπολογισμός που χορηγήθηκε για το COMENIUS (δράση 2 του κεφαλαίου IΙ του προγράμματος SOCRATES) ανήλθε σε 4,8 εκατ. ECU.

Στο πλαίσιο του COMENIUS, η Επιτροπή χρηματοδότησε πολλά σχέδια που αφορούν τη σχολική εκπαίδευση των τσιγγάνων:

- το 1997, χρηματοδοτήθηκαν 13 σχέδια με συνολικό ποσό 1.036.000 ECU 7 σχεδόν 120 εταίροι συμμετείχαν σε αυτά τα πολυετή σχέδια 7

- το 1996, χρηματοδοτήθηκαν 27 σχέδια με ποσό 1.119.625 ECU 7

- το 1995, χρηματοδοτήθηκαν 44 σχέδια με ποσό 1.173.728 ECU.

Τα σχέδια διαβιβάζονται στην Επιτροπή από τις εθνικές υπηρεσίες. Κατά την τελευταία συνεδρίαση των εθνικών υπηρεσιών, η Επιτροπή επέστησε την προσοχή τους στον αριθμό των υποβληθέντων σχεδίων.

Στο πλαίσιο του προγράμματος «Νεολαία για την Ευρώπη», η Επιτροπή έχει χρηματοδοτήσει, με ποσό 310.000 ECU, 11 σχέδια στα οποία συμμετέχουν νέοι τσιγγάνοι.
ΓΡΑΠΤΗ ΕΡΩΤΗΣΗ P-3965/97 υποβολή: Alexandros Alavanos (GUE/NGL) προς την Επιτροπή (5 Δεκεμβρίου 1997)

Θέμα: Καταγραφή ελληνικών περιουσιών της Κωνσταντινούπολης με σκοπό την «εκμετάλλευσή τους»

Το Υπουργείο Οικονομικών της Τουρκίας άρχισε την καταγραφή όλων των παλαιών και ιστορικών σπιτιών της Κωνσταντινούπολης, οι ιδιοκτήτες των οποίων θεωρούνται άγνωστοι ή «αγνώστου διαμονής», με σκοπό την εκμετάλλευση αυτών των περιουσιών.

Επειδή η διαδικασία αυτή αποτελεί μεθόδευση για την καταπάτηση των ιδιοκτησιακών δικαιωμάτων των Ελλήνων της Κωνσταντινούπολης και δεδομένου ότι η Επιτροπή απαντώντας στις 5.3.1996 σε σχετική αναφορά της κ. Ελπίδας Φραγκοπούλου (305/94, ΡΕ 211.841/αναθ.) ανέφερε ότι «σκοπεύει να καταβάλει κάθε προσπάθεια ώστε να αναφερθεί το θέμα στο επόμενο Συμβούλιο Σύνδεσης ΕΚ-Τουρκίας», ερωτάται η Επιτροπή:

1. Απασχόλησε το θέμα των περιουσιών το Συμβούλιο Σύνδεσης ΕΚ-Τουρκίας όπως είχε δεσμευθεί η Επιτροπή; Ποιές οι αντιδράσεις της Τουρκικής πλευράς;

2. Τί μέτρα προτίθεται να λάβει προκειμένου να μην εφαρμοσθεί η νέα αυτή απόφαση του Υπουργείου Οικονομικών της Τουρκίας εις βάρος των περιουσιών των Ελλήνων της Κωνσταντινούπολης;

Απάντηση του κ. Van den Broek εξ ονόματος της Επιτροπής (19 Ιανουαρίου 1998)

Η συνεδρίαση του συμβουλίου σύνθεσης Κοινότητας-Τουρκίας που προεβλέπετο για τις 25/26 Μαρτίου 1996 ακυρώθηκε λίγες μέρες πριν από την προβλεπόμενη ημερομηνία, δεδομένου ότι δεν ικανοποιούντο οι αναγκαίοι πολιτικοί όροι.

Το συμβούλιο σύνδεσης Κοινότητας-Τουρκίας δεν συνεδρίασε στη συνέχεια πριν από τις 29 Απριλίου 1997. Κατά τη διάρκεια της τελευταίας αυτής συνεδρίασης το συμβούλιο δεν ήταν θέση να θίξει το θέμα των περιουσιακών στοιχείων των ελλήνων που διαμένουν μονίμως στην Τουρκία.

Οσον αφορά τις πληροφορίες στις οποίες αναφέρεται το Αξιότιμο Μέλος του Κοινοβουλίου, σύμφωνα με τις οποίες το τουρκικό υπουργείο Οικονομικών θα προέβαινε, προσφάτως, στην Κωνσταντινούπολη στην καταγραφή των οικιών των οποίων οι ιδιοκτήτες θεωρούνται άγνωστοι ή αγνώστου διαμονής, η Επιτροπή δεν έλαβε επιβεβαίωση αυτών των γεγονότων.